Ο **Γυμναστικός Σύλλογος Δόξα Πετρούσας** είναι ποδοσφαιρικός σύλλογος που εδρεύει στην Πετρούσα της Δράμας. Επίσημο έτος ίδρυσης του συλλόγου είναι το 1964, έχει χρώματα το μαύρο και το λευκό και έμβλημα τον αετό. 

Αποτελεί ένα από τα πιο ιστορικά σωματεία στο τοπικό ποδόσφαιρο της Δράμας. Αξιοσημείωτα δεν έχει υποβιβαστεί ποτέ από την Α’ Κατηγορία της Ε.Π.Σ. Δράμας από το 1972 που ανέβηκε μέχρι σήμερα. Έχει κατακτήσει 5 φορές το πρωτάθλημα Α' Ε.Π.Σ. Δράμας (1987, 1996, 2008, 2012 και 2016) και 1 φορά το κύπελλο Ε.Π.Σ. Δράμας, ενώ 2 φορές ήταν φιναλίστ. Έχει αγωνιστεί 5 φορές στο πρωτάθλημα της Δ΄ Εθνικής και 1 φορά στην Γ΄ Εθνική κατηγορία.

Ιστορική αναδρομή
-----------------

Τη σεζόν 1964-65 η Δόξα Πετρούσας έλαβε μέρος στο πρωτάθλημα Γ΄ Κατηγορίας Ε.Π.Σ. Δράμας. Το 1970 κέρδισε την άνοδο στη Β΄ Κατηγορία και το 1972 την άνοδο στην Α΄ Κατηγορία Ε.Π.Σ. Δράμας, από την οποία δεν υποβιβάστηκε ποτέ ξανά.

Τις σεζόν 1984-85 και 1985-86 τερμάτισε στην 3η θέση της βαθμολογίας και τη σεζόν 1986-87 αναδείχθηκε πρωταθλήτρια της Α' Ε.Π.Σ. Δράμας για πρώτη φορά στην ιστορία της, αλλά δεν κατάφερε να πάρει την άνοδο στην Δ΄ Εθνική καθώς γνώρισε την ήττα από τον Αιγινιακό στους αγώνες μπαράζ. 

Τα επόμενα χρόνια μέχρι και τη σεζόν 1992-93 έκανε μέτριες παρουσίες στην Α΄ Ε.Π.Σ. Δράμας, ενώ δύο φορές έσωσε την κατηγορία τις τελευταίες αγωνιστικές. Τις σεζόν 1993-94 και 1994-95 τερμάτισε στη 3η θέση. Τη σεζόν 1995-96 αναδείχθηκε πρωταθλήτρια Α' Ε.Π.Σ. Δράμας για δεύτερη φορά στην ιστορία της και κέρδισε την απευθείας άνοδο στην Δ΄ Εθνική κατηγορία για πρώτη φορά στην ιστορία της.

Τη σεζόν 1996-97 σημείωσε την πρώτη παρουσία της στην Δ΄ Εθνική αλλά δεν τα κατάφερε και υποβιβάστηκε εκ νέου στο τοπικό πρωτάθλημα και στη συνέχεια, μέχρι και τη σεζόν 1999-00 έκανε μέτριες χρονιές στην πρώτη κατηγορία Ε.Π.Σ. Δράμας. Τη σεζόν 2000-2001 η Δόξα Πετρούσας τερμάτισε στην πρώτη θέση της βαθμολογίας στην κανονική διάρκεια του πρωταθλήματος, αλλά μετά από αγώνες μπαράζ έχασε το πρωτάθλημα από τον Κεραυνό Αρκαδικού. 

Για τα επόμενα χρόνια η Δόξα Πετρούσας πρωταγωνιστούσε στην Α΄ Ε.Π.Σ. Δράμας και τη σεζόν 2007-2008 αναδείχθηκε πρωταθλήτρια και κέρδισε απευθείας την άνοδο στην Δ΄ Εθνική. Τις επόμενες 3 χρονιές, 2008-09, 2009-10 και 2010-11 αγωνίστηκε στη Δ΄ Εθνική, όποτε και τη τελευταία υποβιβάστηκε. Την αμέσως επόμενη σεζόν, 2011-12, η Δόξα Πετρούσας κατέκτησε και πάλι το πρωτάθλημα Ε.Π.Σ. Δράμας και την επιστροφή της στην Δ΄ Εθνική μετά από μπαράζ ανόδου. 

Την σεζόν 2012-13 κατέκτησε την 3η θέση της βαθμολογίας στον 1ο όμιλο, που αποτελεί και την καλύτερη της θέση μέχρι σήμερα στην Δ΄ Εθνική. Μετά την αναδιάρθρωση που έγινε το καλοκαίρι του 2013, η Δόξα Πετρούσας κέρδισε τη συμμετοχή της στο νέο πρωτάθλημα της Γ΄ Εθνικής Ερασιτεχνικής κατηγορίας της περιόδου 2013-14, ωστόσο δεν κατάφερε να κερδίσει την παραμονή και επέστρεψε στο τοπικό πρωτάθλημα.

Τη σεζόν 2014-15 τερμάτισε στην δεύτερη θέση της Α΄ Ε.Π.Σ. Δράμας πίσω από τον Γ.Σ. Προσοτσάνη, ενώ την επόμενη σεζόν, 2015-16, αναδείχθηκε πρωταθλήτρια με προπονητή τον νεαρό Χρήστο Τσιακίρη, ο οποίος αποτέλεσε τον πιο νεαρό προπονητή που κατακτά το πρωτάθλημα της Α’ Ε.Π.Σ. Δράμας, αλλά στα μπαράζ ανόδου που έγιναν εκείνη την χρονιά δεν τα κατάφερε να πάρει το εισιτήριο για την Γ΄ Εθνική. 

Από την σεζόν 2016-2017 μέχρι σήμερα η Δόξα Πετρούσας συμμετέχει κανονικά στην Α’ Ε.Π.Σ. Δράμας.

Παραπομπές
----------

1. ↑  Ιστορία, επίσημη σελίδα του Συλλόγου
2. ↑  Ιστορία, επίσημη σελίδα του Συλλόγου
3. ↑  «Βαθμολογίες 1984-1985, επίσημη σελίδα Ε.Π.Σ. Δράμας» (PDF). Αρχειοθετήθηκε από το πρωτότυπο (PDF) στις 8 Οκτωβρίου 2020. Ανακτήθηκε στις 6 Οκτωβρίου 2020.
4. ↑  «Βαθμολογίες 1985-1986, επίσημη σελίδα Ε.Π.Σ. Δράμας» (PDF). Αρχειοθετήθηκε από το πρωτότυπο (PDF) στις 11 Οκτωβρίου 2020. Ανακτήθηκε στις 6 Οκτωβρίου 2020.
5. ↑  «Βαθμολογίες 1986-1987, επίσημη σελίδα Ε.Π.Σ. Δράμας» (PDF). Αρχειοθετήθηκε από το πρωτότυπο (PDF) στις 9 Οκτωβρίου 2020. Ανακτήθηκε στις 6 Οκτωβρίου 2020.
6. ↑  «Βαθμολογίες 1993-1994, επίσημη σελίδα Ε.Π.Σ. Δράμας» (PDF). Αρχειοθετήθηκε από το πρωτότυπο (PDF) στις 9 Οκτωβρίου 2020. Ανακτήθηκε στις 6 Οκτωβρίου 2020.
7. ↑  «Βαθμολογίες 1994-1995, επίσημη σελίδα Ε.Π.Σ. Δράμας» (PDF). Αρχειοθετήθηκε από το πρωτότυπο (PDF) στις 10 Οκτωβρίου 2020. Ανακτήθηκε στις 6 Οκτωβρίου 2020.
8. ↑  Βαθμολογίες 1995-1996, επίσημη σελίδα Ε.Π.Σ. Δράμας[*νεκρός σύνδεσμος*]
9. ↑  «Βαθμολογίες 2014-2015, επίσημη σελίδα Ε.Π.Σ. Δράμας» (PDF). Αρχειοθετήθηκε από το πρωτότυπο (PDF) στις 10 Οκτωβρίου 2020. Ανακτήθηκε στις 6 Οκτωβρίου 2020.

Εξωτερικοί σύνδεσμοι
--------------------

* Επίσημη σελίδα του Συλλόγου
* Επίσημη σελίδα facebook του Συλλόγου